CELEX: 32015D2280
Language: bg
Date: 2015-12-07 00:00:00
Title: Решение за изпълнение (ЕС) 2015/2280 на Комисията от 7 декември 2015 година за одобряване на ефективния алтернатор DENSO като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (Текст от значение за ЕИП)

8.12.2015   
            
            
               BG
            
            
               Официален вестник на Европейския съюз
            
            
               L 322/64
            
         РЕШЕНИЕ ЗА ИЗПЪЛНЕНИЕ (ЕС) 2015/2280 НА КОМИСИЯТА
   от 7 декември 2015 година
   за одобряване на ефективния алтернатор DENSO като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 443/2009 на Европейския парламент и на Съвета от 23 април 2009 г. за определяне на стандарти за емисиите от нови леки пътнически автомобили като част от цялостния подход на Общността за намаляване на емисиите на CO2 от лекотоварните превозни средства (1), и по-специално член 12, параграф 4 от него,
   като има предвид, че:
   
               (1)
            
            
               На 10 март 2015 г. доставчикът DENSO Corporation („заявителят“) подаде заявление за одобрение на втората си иновативна технология: ефективният алтернатор DENSO от клас по мощност между 100 A и 250 А. Пълнотата на заявлението беше оценена в съответствие с член 4 от Регламент за изпълнение (ЕС) № 725/2011 на Комисията (2). Беше установено, че заявлението е пълно и срокът, даден на Комисията за оценката на заявлението, започна да тече на 11 март 2015 г., което беше денят след официалното получаване на пълната информация.
            
         
               (2)
            
            
               Заявлението беше оценено в съответствие с член 12 от Регламент (ЕО) № 443/2009, Регламент за изпълнение (ЕС) № 725/2011 и Техническите насоки за изготвяне на заявления за одобряване на иновативни технологии съгласно Регламент (ЕО) № 443/2009 („Техническите насоки“, версия февруари 2013 г.) (3). Предоставената в заявлението информация показва, че са изпълнени условията и критериите, посочени в член 12 от Регламент (ЕО) № 443/2009 и в членове 2 и 4 от Регламент за изпълнение (ЕС) № 725/2011.
            
         
               (3)
            
            
               Заявителят е демонстрирал, че такъв високоефективен алтернатор като от описания в заявлението вид се използва при не повече от 3 % от новите леки пътнически автомобили, регистрирани през референтната 2009 година.
            
         
               (4)
            
            
               За да се определи намалението на емисиите на CO2, осигурявано от иновативната технология, когато е монтирана в превозно средство, е необходимо да се дефинира базовото превозно средство, с което следва да бъде сравнявана ефективността на оборудваното с иновативната технология превозно средство, както е предвидено в членове 5 и 8 от Регламент за изпълнение (ЕС) № 725/2011. За подходяща технология, изразяваща базовата линия, е уместно да се счита алтернатор с к.п.д. 67 %, в случай че иновативната технология е монтирана на нов тип превозно средство. Когато ефективният алтернатор DENSO е монтиран на съществуващ тип превозно средство, технологията, изразяваща базовата линия, следва да бъде алтернаторът на най-актуалната версия на този тип превозно средство, пусната на пазара.
            
         
               (5)
            
            
               Заявителят е представил методика за изпитване на намалението на емисиите на CO2, включваща формули, които са в съответствие с формулите, описани в техническите насоки за опростения подход по отношение на ефективни алтернатори. Комисията счита, че методиката на изпитване ще осигури резултати, които са проверими, възпроизводими и съпоставими, и че тя е в състояние реалистично да демонстрира ползите от иновативната технология по отношение на емисиите на CO2 при голяма статистическа значимост в съответствие с член 6 от Регламент за изпълнение (ЕС) № 725/2011.
            
         
               (6)
            
            
               Тъй като методиката за изпитване и формулите за изчисляване на намалението на емисиите на CO2, използвани от заявителя, във всяко едно отношение са еднакви с методиката, определена в приложението към Решение за изпълнение 2013/341/ЕС на Комисията (4), с оглед на последователността, за определяне на намалението на емисиите на СО2 в резултат от използването на ефективния алтернатор DENSO е целесъобразно да се използва методиката, определена в Решение за изпълнение 2013/341/ЕС.
            
         
               (7)
            
            
               При тези обстоятелства Комисията счита, че заявителят е демонстрирал по задоволителен начин, че намалението на емисиите, постигнато с иновативната технология, е най-малко 1 g CO2/km.
            
         
               (8)
            
            
               Намаленията, дължащи се на иновативната технология, частично могат да бъдат демонстрирани със стандартния цикъл на изпитване и поради това при сертифицирането на крайните общи намаления същите следва да се определят в съответствие с член 8, параграф 2, втора алинея от Регламент за изпълнение (ЕС) № 725/2011.
            
         
               (9)
            
            
               Докладът за проверката беше изготвен от VCA (Vehicle Certification Agency), която е независима и сертифицирана организация, и докладът потвърждава констатациите, направени в заявлението.
            
         
               (10)
            
            
               Поради това Комисията счита, че не следва да се повдигат възражения по отношение на одобряването на въпросната иновативна технология.
            
         
               (11)
            
            
               За целите на определянето на общия код за екологични иновации, който да бъде използван в съответните документи за одобрение на типа в съответствие с приложения I, VIII и IX към Директива 2007/46/ЕО на Европейския парламент и на Съвета (5), следва да бъде посочен индивидуален код, който да се използва за иновативната технология, одобрена посредством настоящото решение за изпълнение.
            
         
               (12)
            
            
               Всеки производител, който желае да се възползва от намаление на средните си специфични емисии на CO2, за да постигне своята цел за специфични емисии посредством намаление на CO2 чрез използване на иновативната технология, одобрена с настоящото решение, следва в съответствие с член 11, параграф 1 от Регламент за изпълнение (ЕС) № 725/2011 да се позове на настоящото решение в заявлението си за издаване на сертификат на ЕО за одобряване на типа за съответните превозни средства,
            
         ПРИЕ НАСТОЯЩОТО РЕШЕНИЕ:
   Член 1
   1.   Ефективният алтернатор DENSO с клас по мощност между 100 A и 250 A и предназначен за използване в превозни средства от категория M1 се одобрява като иновативна технология по смисъла на член 12 от Регламент (ЕО) № 443/2009.
   2.   Намалението на емисиите на CO2 в резултат от използването на алтернатора, посочен в параграф 1, се определя съгласно методиката, определена в приложението към Решение за изпълнение 2013/341/ЕС.
   3.   В съответствие с член 11, параграф 2, втора алинея от Регламент за изпълнение (ЕС) № 725/2011, намалението на емисиите на CO2, определено в съответствие с параграф 2 от настоящия член, може да бъде сертифицирано и вписано в сертификата за съответствие и съответната документация за одобрение на типа, посочени в приложения I, VIII и IX към Директива 2007/46/ЕО, само ако намаленията съответстват на прага, посочен в член 9, параграф 1 от Регламент за изпълнение (ЕС) № 725/2011.
   4.   Индивидуалният код за екологични иновации, който трябва да бъде вписан в документацията за одобряване на типа по отношение на одобрената с настоящото решение за изпълнение иновативна технология, е „14“.
   Член 2
   Настоящото решение влиза в сила на двадесетия ден след деня на публикуването му в Официален вестник на Европейския съюз.
   
      Съставено в Брюксел на 7 декември 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 140, 5.6.2009 г., стр. 1.
   
      (2)  Регламент за изпълнение (ЕС) № 725/2011 на Комисията от 25 юли 2011 г. за установяване на процедура за одобрение и сертифициране на иновативни технологии за намаляване на емисиите на CO2 от пътнически автомобили съгласно Регламент (ЕО) № 443/2009 на Европейския парламент и на Съвета (ОВ L 194, 26.7.2011 г., стр. 19).
   
      (3)  https://circabc.europa.eu/d/a/workspace/SpacesStore/42c4a33e-6fd7-44aa-adac-f28620bd436f/Technical%20Guidelines%20February%202013.pdf
   
      (4)  Решение за изпълнение 2013/341/ЕС на Комисията от 27 юни 2013 г. за одобряване на алтернатора Valeo с ефективна генерация (Valeo Efficient Generation Alternator) като иновативна технология за намаляване на емисиите на CO2 от пътнически леки автомобили съгласно Регламент (ЕО) № 443/2009 на Европейския парламент и на Съвета (ОВ L 179, 29.6.2013 г., стр. 98).
   
      (5)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).